钦定古今图书集成/明伦汇编/官常典/第092卷 > 颍川安简王德彝
## 钦定古今图书集成/明伦汇编/官常典/第092卷 > 颍川安简王德彝

按《宋史魏王传》：“魏悼王廷美第三子德彝，字可久，太
祖召鞠于宫中。德隆卒，授右千牛卫大将军，封长宁
郡侯，代兄德隆判沂州，时年十九，飞蝗入境，吏民请
坎瘗火焚之。德彝曰：‘上天降灾，守臣之罪也’。乃责躬
引咎，斋戒致祷，既而蝗自殪。儒生乙恕者，郊居肄业，
一日有尸横舍，下所司捕恕抵狱，将寘于法。德彝疑”
其冤，命他司按之无异，因令缓刑以俟。未几，果获杀
人者，恕遂得释。进封郡公。淳化四年，为右监门卫大
将军，迁左武卫大将军，改封广平。部民诣阙乞留，有
诏嘉奖。真宗初，召还。咸平二年，命判滁州，与德恭并
留不遣。三年，授徐州刺史，累迁保信军节度观察留
后。大中祥符八年，卒，年四十九。上临奠，废朝三日，赠
昭信军节度使，追封信都郡王，谥“安简。”明道二年，改
封颍川。子承谟前卒。承矩终庄宅使，赠博州刺史；承
勗至供奉官，赠六宅副使；承范、承拱并西京作坊使。
承衎内殿崇班；承锡供奉官。